23 Hiina kommunistliku partei veterani kirjutasid avaliku  kirja, milles kutsuvad üles sõnavabaduse piiramist lõpetama. Kirjas öeldakse, et Hiina Rahvavabariigi põhiseadus lubab sõnavabadust, kuid tegelikkuses seda ei eksisteeri.    Kirja autorid nimetavad Hiina praegust tsensuuri skandaalseks ja häbiväärseks. Propagandateenistust nimetatakse aga "nähtamatuteks mustadeks käteks", teatab BBC News.    "Nad rikuvad meie põhiseadust, andes tihti telefoni teel käske, et selle ja selle isiku teoseid ei tohi avaldada või sellest ja sellest üritusest ei  tohi meedias rääkida," öeldakse kirjas. "Telefonis käske jagavad ametnikud ei ütle oma nime ja agendi salastatust kaitstakse, kuid nende juhtnööre tuleb tähelepanelikult järgida."    Paljud kirjale allakirjutanud olid kunagi mõjuvõimsad ametiisikud.    Nende hulgas on esimees Mao Zedongi endine erasekretär ja kommunistliku partei häälekandja endine toimetaja.    Hiina parlamendile adresseeritud kirjas tehakse rida ettepanekuid muutusteks.    Tsensuur tuleb kaotada ning  piirangud raamatute kirjastamisele kehtetuks muuta. Ajakirjanikke tuleb kaitsta ja toetada, kui nad uurivad ametnike korruptsiooni ning tuleb koostada uus meediaseadus, mis kindlustaks, et ajakirjanikud teevad oma tööd vastutustundlikult.    Allakirjutanud kurdavad, et Briti koloniaalvõimu ajal Hongkongis elanud hiinlastel oli rohkem vabadusi, kui praegu Mandri-Hiinas.    Hiina Twitteri kasutajad on teatanud, et viited kirjale erinevates internetifoorumites on juba kustutatud. Tsensorid  tegutsevad nähtavasti tavapärasel viisil, püüdes kaotada igasugused jäljed kriitikast partei aadressil, mis võiks määrida partei mainet tavakodanike silmis.    DELFI.ee